Stemtyd is om die draaiBetogers maak amok in die weste van Pretoria. Foto: Facebook Deur Kallie du Plessis In verwysing na die koerantopskrifte van vandag wat vir die wêreld wys hoe ŉ eens pragtige land in vlamme opgaan: Dit is nie net sogenaamde frustrasie van die agtergeblewenes hierdie nie, dit is anargie en misdaad teen die volk wat die minderheid is wat die land opgebou het. Hier aan die suidpunt van Afrika het die witman ŉ beskawing kom vestig, en voorspoed en welvaart gebring, al wil sommige die teendeel bewys. Hier het ons kommerloos in die strate gespeel, na skole en universiteite gegaan waar daar gesag en dissipline geheers het. Alles was skoon en netjies met pragtige tuine, die ratte van die wiel van beskawing het geruisloos voortgesnel tot die dag van demokrasie aangebreek het, ŉ vrye Suid-Afrika vir al die volke wat hier woon. Daardie dag het beskawing grusaam gesterf, miljoene stemme het dit in die modder vertrap en ŉ eens pragtige, vooruitstrewende land is besig om in die rioolpoele van korrupsie en bedrog en anargie te vergaan. Dit wat met bloed en sweet opgebou is, word deur dieselfde mense vernietig wat nou die strate vol dans en slagspreuke skree. Almal wil alles verniet hê en die onbekwame, onbevoegde kaders stuur boodskappe die land in wat nie haalbaar is nie. Die massas wat nie weet wat dit kos om strukture op te rig en in stand te hou nie verwoes alles voor die voet, daar is geen gedagte dat daar môre niks gaan wees om in skool te gaan of om lesings in te kry nie. Kyk hoe lyk die staatshospitale, klinieke en ander geboue! Alles is vieslik vuil en vervalle. Die toerusting werk nie, daar is nie medikasie nie en die kaders spring in die duur SAL-vlugte (ook nou bankrot) na ander lande vir hulle skete en kwale, en die belastingbetalers wurg weer aan die uitspattige koste. Stemtyd is om die draai en al hierdie miljoene wat so spring en dans vir beter dienslewering, huise, goedkoper vervoer, gratis onderwys en dies meer gaan weer vir dieselfde party stem wat ons oor die afgrond het. Hoekom? Want hulle is bang hulle verloor hulle welsynstoelae, bang die nes van korrupsie word oopgevlek as iemand anders die bewind sou oorneem, bang die tenderbedrog word aan die lig gebring en so kan ’n mens aangaan. Grondvergrype, nes in Zimbabwe, wag op ons; ons kan ons nie blind staar daarteen nie. Pres. Zuma wysig al wat wet is om voorbrand daarvoor te maak. Ons wat tans in die minderheid is, kan kapsie maak soos ons wil; net soos ons nie hond haaraf maak in die parlement nie, net so sal ons hierdie aaklige situasie waarin ons ons tans bevind, moet aanvaar. Ons sal laag, laag moet buig voor ons Herder en bid dat Hy die jakkalse van ons sal weghou, want die Vader weet, na wie anders gaan ons draai?